**Harri Juhani Tikkanen** (s. 2. kesäkuuta 1981 Lappeenranta) on suomalainen entinen jääkiekkopuolustaja. Hän pelasi urallaan SM-liigaa Saimaan Pallossa, Hämeenlinnan Pallokerhossa, Rauman Lukossa ja Turun Palloseurassa yhteensä 894 runkosarjaottelua tehopistein 63+164=227 ja 91 playoff-ottelua tehopistein 6+24=30. Tikkanen kuului joukkueensa kapteenistoon sekä SaiPassa, Lukossa että TPS:ssä. Hän voitti Lukossa SM-pronssia vuosina 2011 ja 2014. Hän oli voittamassa myös SM-liigan tehopelaajalle myönnettävää Matti Keinonen -palkintoa vuonna 2010. Tikkanen oli voittamassa myös SaiPassa A-nuorten Suomenmestaruutta vuonna 2002.

Pelaajauransa kolme viimeistä kautta hän pelasi monikansallisessa Erste Bank Eishockey Ligassa kroatialaisessa Medveščak Zagrebissa ja unkarilaisessa Fehérvár AV19:ssä, joista ensimmäisenä mainitussa joukkueessa Tikkanen toimi kapteenina kaudella 2017–2018. Hän oli voittamassa myös alle 20-vuotiaiden MM-hopeaa vuonna 2001 ja Tikkanen pelasi urallaan myös kaksi A-maaottelua. Hän laukoi oikealta.

Ura
---

### Seuraura

Tikkanen on Saimaan Pallon kasvatti. Hän teki joukkueessa SM-liigadebyyttinsä kaudella 1999–2000, jolloin Tikkanen pelasi SM-liigassa 24 runkosarjaottelua tehopistein 1+1=2. Hän pelasi kauden aikana miesten pelejä myös kolme ottelua lainalla I-divisioonajoukkue KooKoossa. Tikkanen pelasi ison osan kaudestaan vielä SaiPan A-nuorissa, joita hän oli nostamassa kauden päätteeksi A-nuorten I-divisioonasta seuraavaksi kaudeksi A-nuorten SM-liigaan.

Kausi 2000–2001 oli Tikkaselle ensimmäinen kokonainen SM-liigassa ja hän teki 53 runkosarjaottelussa tehot 7+5=12. Kaudella 2001–2002 hän kärsi polvivaivoista, eikä Tikkanen noussut edellisen kautensa tasolle. Hän vahvisti kevätkaudella myös SaiPan A-nuoria, jotka voittivat kauden päätteeksi Suomenmestaruuden. Neljän SaiPassa vietetyn kauden jälkeen Tikkanen siirtyi kaudeksi 2003–2004 sarjatasoa alemmas pelaamaan Mestistä KooKoon riveihin. Hänen odotettiin nousevan koko sarjan puolustajien eliittiin, mutta osoittautui kiekollisessa roolissa kuitenkin pieneksi pettymykseksi KooKoolle. Tammikuussa 2004 Tikkanen palasi loppukauden kattaneella sopimuksella SaiPaan ja hän nousi yllättäen joukkueen ykköspuolustajapariin asti. Tikkanen teki onnistuneen kevätkauden päätteeksi kaksivuotisen jatkosopimuksen SaiPan kanssa.

Harjoituskaudella 2004–2005 Tikkanen esitti varsin lupaavia otteita Petri Kokon puolustajaparina SaiPan ykköspuolustajaparissa, mutta runkosarjan alettua hänen suoritustasonsa laski, eikä Tikkanen vastoin odotuksia noussut luotettavaksi, kiekolliseksi puolustajaksi. Hän jäi 38 runkosarjaottelussa kokonaan ilman tehopisteitä. Tikkanen kävi siirtorajan kynnyksellä kahden ottelun verran lainalla Järvenpään Haukoissa, joista hän siirtyi lyhyen SaiPassa vietetyn visiitin jälkeen siirtotakarajalla loppukaudeksi KooKoohon. Kauteen 2005–2006 täytemiehenä lähtenyt Tikkanen muodosti kauden edetessä kenties SaiPan toimivimman puolustajaparin Kristián Kudročin kanssa. Tammikuussa 2006 hän teki 1+1-vuotisen jatkosopimuksen joukkueen kanssa.

Kaudella 2006–2007 Tikkanen nousi SaiPan varakapteeniksi. Hän nousi kauden edetessä koko joukkueen ykköspuolustajaksi ja Tikkanen teki SM-liigan yhden kauden piste-ennätyksensä tehoilla 6+19=25, joilla hän oli SaiPan tehokkain puolustaja. Tikkasen sopimuksessa ollutta optiota ei kuitenkaan käytetty, sillä hän siirtyi kaudeksi 2007–2008 kaksivuotisella sopimuksella Hämeenlinnan Pallokerhoon. Tikkanen pelasi henkilökohtaisesti varsin lupaavan alkukauden. Tehot 3+11=14 riittivät lopulta kärkeen heikon kauden pelanneen HPK:n puolustajien tehopisteissä.

Kahden HPK:ssa vietetyn vuoden jälkeen Tikkanen siirtyi kaksivuotisella sopimuksella Rauman Lukon riveihin kaudeksi 2009–2010. Hän nousi Tomi Pettisen puolustajaparina SM-liigan puolustajien eliittiin ja voitti koko liigan tehotilaston lukemalla +26. Tikkanen palkittiin kauden päätteeksi näin ollen Matti Keinonen -palkinnolla. Kauden 2010–2011 päätteeksi hän voitti SM-pronssia. Tikkasen teholukema +5 oli Jakub Petružálekin ohella kevään 2011 pudotuspeleissä Lukon paras. Samana keväänä hän teki 1+1-vuotisen jatkosopimuksen joukkueen kanssa.

Tikkanen voitti kaudella 2011–2012 Lukon sisäisen tehotilaston lukemalla +11. Helmikuussa 2012 hän käytti sopimuksessaan olleen option ja teki vuoden mittaisen jatkosopimuksen joukkueen kanssa. Toukokuussa 2013 sitä jatkettiin kahdella vuodella. Kaudella 2013–2014 Tikkanen nousi Lukon varakapteeniksi. Hän voitti kauden päätteeksi SM-pronssia. Kaudella 2014–2015 Tikkanen voitti joukkueen sisäisen tehotilaston lukemalla +11 ja oli kevään 2015 pudotuspeleissä Lukon paras syöttäjä kahdeksalla syöttöpisteellään.

Kaudeksi 2015–2016 Tikkanen siirtyi kaksivuotisella sopimuksella Turun Palloseuraan. Hän nousi kauden mittaan myös joukkueen kapteenistoon loukkaantumisten myötä. Tikkanen jakoi kevään 2016 pudotuspeleissä TPS:n sisäisen tehotilaston voiton kolmen muun pelaajan kanssa lukemalla +3. Kaudella 2016–2017 hän jakoi pudotuspeleissä joukkueen sisäisen tehotilaston voiton Elmeri Erosen kanssa lukemalla +4.

Tikkanen siirtyi kaudeksi 2017–2018 Tikkanen siirtyi vuoden mittaisella sopimuksella monikansallisen Erste Bank Eishockey Ligan kroatialaisjoukkue Medveščak Zagrebiin. Hän nousi kauden aikana joukkueen kapteeniksi, kun Nathan Perkovich oli suurimman osan kaudesta loukkaantuneena. Kaudeksi 2018–2019 Tikkanen siirtyi jatkamaan EBEL-uraansa vuoden mittaisella sopimuksella unkarilaisjoukkue Fehérvár AV19:n riveihin. Huhtikuussa 2019 hän teki joukkueen kanssa vuoden mittaisen jatkosopimuksen.

Heinäkuussa 2020 Tikkanen kertoi *Länsi-Suomelle* antamassaan haastattelussa lopettaneensa pelaajauransa.

### Maajoukkueura

Tikkanen pelasi alle 20-vuotiaiden MM-kilpailuissa vuonna 2001, jolloin hän voitti hopeaa. Suomen A-maajoukkueessa Tikkanen pelasi kaksi ottelua. Hän sai ensituntumaa A-maajoukkueeseen keväällä 2007, kun Tikkanen valittiin Suomen ensimmäiseen MM-leiriryhmään. Joukkue ei kuitenkaan pelannut otteluakaan leiriviikon aikana. Hänet valittiin seuraavan kerran A-maajoukkueeseen ensimmäiseen MM-leiriryhmään sairastuneen Joonas Lehtivuoren tilalle keväällä 2012. Tikkanen pelasi kaksi harjoitusottelua Sveitsiä vastaan, joista ensimmäinen oli näin ollen hänen A-maajoukkuedebyyttinsä, jonka Tikkanen teki Rapperswilissä 4. huhtikuuta 2012. Hänet merkittiin Suomen kolmospuolustajapariin Topi Jaakolan viereen.

Tikkanen edusti myös Suomen Mestis-pelaajista koottua B-maajoukkuetta 26.–30. joulukuuta 2003 Saint-Gervais'ssa pelatussa turnauksessa, jonka joukkue voitti.

Työ ihmisoikeuksien puolesta
----------------------------

Lokakuussa 2013 Tikkanen antoi ensimmäisenä suomalaisena ammattilaisurheilijana haastattelun Ranneliike.net -sivustolle, jossa hän puolusti myös seksuaalivähemmistöjen oikeuksia. Tikkanen on Suomen ensimmäinen Straight Star Ally -urheilija eli heterourheilija, joka omalla esimerkillään haluaa edistää kaikkien yhdenvertaista kohtelua urheilussa. Tammikuussa 2014 järjestetyssä QX Gay Gaalassa Harri Tikkanen palkittiin yleisöäänestyksen tuloksen perusteella Vuoden hetero -palkinnolla.

Pelityyli
---------

Elite Prospects -sivuston Ulf Anderssonin mukaan Tikkanen oli fiksu ja monipuolinen puolustaja, joka luisteli hyvin ja kuljetti kiekkoa nopeasti. Anderssonin mukaan pieni koko kuitenkin tuotti hänelle ajoittain ongelmia oman maalin edustalla isojen vastustajien kanssa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 1999–2000 | KooKoo | I-divisioona | 3 | 0 | 2 | 2 | 4 | – | – | – | – | – |
|  | SaiPa | SM-liiga | 24 | 1 | 1 | 2 | 4 | – | – | – | – | – |
| 2000–2001 | SaiPa | SM-liiga | 53 | 7 | 5 | 12 | 22 | – | – | – | – | – | JMM | 7 | 0 | 1 | 1 | 4 |
| 2001–2002 | SaiPa | SM-liiga | 39 | 3 | 1 | 4 | 20 | – | – | – | – | – |
| 2002–2003 | SaiPa | SM-liiga | 56 | 3 | 9 | 12 | 28 | – | – | – | – | – |
| 2003–2004 | KooKoo | Mestis | 30 | 4 | 4 | 8 | 22 | – | – | – | – | – |
|  | SaiPa | SM-liiga | 15 | 1 | 1 | 2 | 10 | – | – | – | – | – |
| 2004–2005 | Haukat | Mestis | 2 | 0 | 2 | 2 | 0 | – | – | – | – | – |
|  | KooKoo | Mestis | 10 | 1 | 2 | 3 | 12 | – | – | – | – | – |
|  | SaiPa | SM-liiga | 38 | 0 | 0 | 0 | 22 | – | – | – | – | – |
| 2005–2006 | SaiPa | SM-liiga | 52 | 3 | 5 | 8 | 36 | 8 | 2 | 3 | 5 | 16 |
| 2006–2007 | SaiPa | SM-liiga | 56 | 6 | 19 | 25 | 62 | – | – | – | – | – |
| 2007–2008 | HPK | SM-liiga | 44 | 3 | 11 | 14 | 79 | – | – | – | – | – |
| 2008–2009 | HPK | SM-liiga | 56 | 1 | 14 | 15 | 36 | 6 | 0 | 0 | 0 | 2 |
| 2009–2010 | Lukko | SM-liiga | 53 | 8 | 14 | 22 | 42 | 4 | 0 | 1 | 1 | 6 |
| 2010–2011 | Lukko | SM-liiga | 59 | 4 | 17 | 21 | 62 | 13 | 0 | 3 | 3 | 6 |
| 2011–2012 | Lukko | SM-liiga | 59 | 5 | 15 | 20 | 50 | 3 | 0 | 0 | 0 | 2 |
| 2012–2013 | Lukko | SM-liiga | 59 | 4 | 12 | 16 | 42 | 14 | 1 | 5 | 6 | 6 |
| 2013–2014 | Lukko | SM-liiga | 59 | 5 | 15 | 20 | 24 | 15 | 1 | 1 | 2 | 14 |
| 2014–2015 | Lukko | SM-liiga | 58 | 5 | 8 | 13 | 20 | 14 | 0 | 8 | 8 | 0 |
| 2015–2016 | TPS | SM-liiga | 57 | 2 | 11 | 13 | 18 | 8 | 1 | 1 | 2 | 8 |
| 2016–2017 | TPS | SM-liiga | 57 | 2 | 6 | 8 | 24 | 6 | 0 | 3 | 3 | 2 |
| 2017–2018 | Medveščak Zagreb | EBEL | 51 | 0 | 19 | 19 | 32 | 6 | 2 | 1 | 3 | 2 |
| 2018–2019 | Fehérvár AV19 | EBEL | 52 | 10 | 15 | 25 | 30 | 6 | 0 | 1 | 1 | 6 |
| 2019–2020 | Fehérvár AV19 | EBEL | 50 | 3 | 12 | 15 | 26 | – | – | – | – | – |
| 18 kautta | yhteensä | SM-liiga | 894 | 63 | 164 | 227 | 601 | 91 | 5 | 25 | 30 | 62 |
| 3 kautta | yhteensä | EBEL | 153 | 13 | 46 | 59 | 88 | 12 | 2 | 2 | 4 | 8 |
| 3 kautta | yhteensä | I-div./Mestis | 36 | 5 | 10 | 15 | 36 | – | – | – | – | – |

Lähteet
-------

* Harri Tikkanen The Internet Hockey Databasessa (englanniksi)
* Harri Tikkanen Eurohockey-sivustolla (englanniksi)
* Harri Tikkanen *Elite Prospects*. Everysport Media Group AB.  (englanniksi)

### Viitteet

1. ↑  Kiitos Hapa! *facebook.com*.  10.7.2020. Liiga-SaiPa Oy. Viitattu 2.11.2013.
2. ↑  SaiPa numero neljä – Harri Tikkanen! *Jatkoaika.com*.  6.2.2003. Jatkoaika r.y. Viitattu 2.11.2013.
3. ↑  Tanhuanpää, Asko: Lukko–TPS-ottelun Leijonat & Lampaat: "Häviäjän maalivahti oli ottelun paras" *iltalehti.fi*.  20.1.2015. RAUMA:  Alma Media Suomi Oy. Viitattu 11.7.2020.
4. ↑  Urheilukoulussa saapumiserässä I / 2001 tulleet (Arkistoitu sivu) Puolustusvoimat.  Arkistoitu 19.5.2004. Viitattu 14.12.2014.
5. 1 2 3 4 5 6 7 8 9 10  Harri Tikkanen *Elite Prospects*. Everysport Media Group AB.  (englanniksi)
6. ↑  Kosonen, Lasse: SaiPan pelaaja-arvostelut 2001-2002 *Jatkoaika.com*.  31.5.2002. Jatkoaika r.y. Viitattu 2.11.2013.
7. ↑  Harri Tikkasesta KooKoon uusin vahvistus *Jatkoaika.com*.  13.5.2003. Jatkoaika r.y. Viitattu 15.4.2007.
8. ↑  Weckström ja Vänttinen Kouvolaan, Tikkanen SaiPaan  19.1.2004. Jatkoaika r.y. Viitattu 15.4.2007.
9. ↑  Mikkola, Miikka: Pelaaja-arvostelut *Jatkoaika.com*.  17.5.2004. Jatkoaika r.y. Viitattu 2.11.2013.
10. ↑  SaiPa solmi kasan jatkosopimuksia *Jatkoaika.com*.  17.3.2004. Jatkoaika r.y. Viitattu 2.11.2013.
11. ↑  Tuutti, Mika: Onnistujat ja pettymykset – päästötodistukset SaiPan pelaajille *Jatkoaika.com*.  24.4.2005. Jatkoaika r.y. Viitattu 2.11.2013.
12. ↑  Sakko viikoksi SaiPaan, Vara jatkaa Lappeenrannassa *Jatkoaika.com*.  25.1.2005. Jatkoaika r.y. Viitattu 2.11.2013.
13. ↑  KooKoo maltillisena markkinoilla *Jatkoaika.com*.  2.2.2005. Jatkoaika r.y. Viitattu 2.11.2013.
14. ↑  Parantainen, Ari: SaiPan pelaaja-arvostelut 05–06 *Jatkoaika.com*.  10.5.2006. Jatkoaika r.y. Viitattu 2.11.2013.
15. ↑  Harri Tikkanen jatkaa SaiPassa *Jatkoaika.com*.  10.1.2006. Jatkoaika r.y. Viitattu 2.11.2013.
16. ↑  Silvennoinen, Anssi: SaiPassa paljon alisuorittajia *Jatkoaika.com*.  10.5.2006. Jatkoaika r.y. Viitattu 2.11.2013.
17. ↑  Elite Prospects - SaiPa *eliteprospects.com*. Everysport Media Group. Viitattu 11.7.2020. (englanniksi)
18. ↑  HPK julkaisi tukun sopimuksia – Kerhoon seitsemän uutta pelaajaa *Jatkoaika.com*.  13.4.2007. Jatkoaika r.y. Viitattu 15.4.2007.
19. ↑  Elite Prospects - HPK *eliteprospects.com*. Everysport Media Group. Viitattu 11.7.2020. (englanniksi)
20. ↑  Peltonen, Miika: Lähinnä palveluspoikia – ritareiden kevättodistukset *Jatkoaika.com*.  14.4.2008. Jatkoaika r.y. Viitattu 2.11.2013.
21. ↑  Lukko julkaisi tukun sopimuksia *Jatkoaika.com*.  20.4.2009. Jatkoaika r.y. Viitattu 20.4.2009.
22. ↑  Kivimäki, Miikka; Viinikkala, Hannu: Lukon pelaaja-arvostelut 2009–2010 *Jatkoaika.com*.  6.6.2010. Jatkoaika r.y. Viitattu 2.11.2013.
23. ↑  Elite Prospects - Lukko *eliteprospects.com*. Everysport Media Group. Viitattu 11.7.2020. (englanniksi)
24. ↑  Tikkanen jatkaa Lukossa *Jatkoaika.com*.  22.4.2011. Jatkoaika r.y. Viitattu 2.11.2013.
25. ↑  Elite Prospects - Lukko *eliteprospects.com*. Everysport Media Group. Viitattu 11.7.2020. (englanniksi)
26. ↑  Lukolle kasa jatkosopimuksia *Jatkoaika.com*.  16.2.2012. Jatkoaika r.y. Viitattu 2.11.2013.
27. ↑  Lukko julkisti ensi kauden joukkueensa – Nummelin siirtyy Raumalle *Jatkoaika.com*.  4.5.2013. Jatkoaika r.y. Viitattu 2.11.2013.
28. ↑  Savonen, Ilari: Lukon kohuhankinta nousi heti kapteenistoon mukaan *suomikiekko.com*.  1.8.2013. Nordic Sport Media. Viitattu 2.11.2013.
29. ↑  Elite Prospects - Lukko *eliteprospects.com*. Everysport Media Group. Viitattu 11.7.2020. (englanniksi)
30. ↑  Tikkanen vahvistamaan TPS-puolustusta *Jatkoaika.com*.  4.5.2013. Jatkoaika r.y. Viitattu 25.5.2015.
31. ↑  Elite Prospects - TPS *eliteprospects.com*. Everysport Media Group. Viitattu 11.7.2020. (englanniksi)
32. ↑  Elite Prospects - TPS *eliteprospects.com*. Everysport Media Group. Viitattu 11.7.2020. (englanniksi)
33. ↑  Isotalo, Ilari: Lähes 1000 pelin SM-liigakonkari jättää Suomen – siirtyy Kroatiaan *Leijonat.com*.  28.7.2017. Nordic Sport Media. Viitattu 28.7.2017.
34. ↑  Lahtinen, Miikka: Oho! Lähes 900 Liiga-ottelun suomalaiskonkari vaihtaa seuraa – siirtyy todella yllättävään suuntaan *suomikiekko.com*.  10.5.2018. Nordic Sport Media. Viitattu 24.2.2019.
35. ↑  Hosszabbított Harri Tikkanen *fehervarav19.hu*.  23.4.2019. Fehérvár AV19 SC. Viitattu 11.7.2020. (unkariksi)
36. ↑  L-S: Harri Tikkasen ura ohi − "En etsi enää pelipaikkaa" *Jatkoaika.com*.  9.7.2020. Jatkoaika r.y. Viitattu 11.7.2020.
37. ↑  Westerlund nimesi ensimmäisen leiriryhmän *Jatkoaika.com*.  27.3.2007. Jatkoaika r.y. Viitattu 2.11.2013.
38. ↑  Leijonien leiriryhmään jälleen muutoksia *Jatkoaika.com*.  2.4.2012. Jatkoaika r.y. Viitattu 2.11.2013.
39. ↑  Tässä Leijonien kentälliset Sveitsi-otteluun! Ortio maalilla *Leijonat.fi*.  4.4.2012. Suomen Jääkiekkoliitto – Finlands Ishockeyförbund ry.  Arkistoitu 11.7.2020. Viitattu 2.11.2013.
40. ↑  Mestismaajoukkue Ranskaan *Jatkoaika.com*.  11.12.2003. Jatkoaika r.y. Viitattu 2.11.2013.
41. ↑  Mestis-maajoukkueelle Mont Blancin turnauksen voitto *Jatkoaika.com*.  30.12.2003. Jatkoaika r.y. Viitattu 2.11.2013.
42. ↑  Kiekkotähti Harri Tikkanen rikkoo hiljaisuuden  10.10.2013. Ranneliike.net. Viitattu 13.10.2013.
43. ↑  He ovat Vuoden homo ja Vuoden hetero *ksml.fi*. Keskisuomalainen Oyj.  Arkistoitu 7.4.2014. Viitattu 25. tammikuuta 2014.


|  |  |  |
| --- | --- | --- |
| Edeltäjä:**Olli Malmivaara** | **Matti Keinonen -palkinnon voittaja**2010 | Seuraaja:**Sami Vatanen** |